ઓસ્કરે સૌ પ્રથમ તો પ્લાઝોવની મેટલશોપમાં કામ કરતા ઝિઓનિસ્ટ યુવક અને ‘હિતાક દ્યૂત’ નામે ચાલતા શ્રમિક આંદોલનના સભ્ય હેનરી મેન્ડેલનો સંપર્ક સાધ્યો. મેન્ડેલ ડરના માર્યા એ રકમને હાથ લગાવવા માગતો ન હતો. શિન્ડલરે તેને વિશ્વાસ દેવડાવવા માટે કહેલું, “જો, પેલેસ્ટાઇનથી રકમની સાથે આવેલો હર્બ્યુમાં લખેલો એક પત્ર મારી પાસે છે.” પરંતુ જો આ એક છટકું હોય અને ઓસ્કર જો એસએસ સાથે ભળી ગયેલો હોય અને તેમને માટે જ કામ કરતો હોય, તો તેની પાસે પેલેસ્ટાઈનથી આવેલો કહેવાતો પત્ર પણ હોઈ જ શકે! તે ઉપરાંત, જેની પાસે ભોજન માટે બ્રેડ કે સવારનો નાસ્તો ખરીદવાના પૈસા પણ ન હોય, તેવા માણસ માટે પચાસ હજાર કે એક લાખ ઝ્લોટી એ બહુ મોટી રકમ હતી! અને એ પણ તેને જેમ યોગ્ય લાગે તે રીતે વાપરવા માટે…! ના, મેન્ડેલ આ બાબતે કોઈના પર ભરોસો મૂકી શકે તેમ હતો નહીં!